**Riigihalduse ministri määruse „Ida-Viru maakonna ettevõtluse ning inimeste tööalaste oskuste mitmekesistamiseks toetuse eraldamise tingimused ja kord“ eelnõu seletuskiri**

1. **Sissejuhatus**

Sisukokkuvõte

Käesoleva määruse eelnõu (edaspidi *eelnõu*) abil viiakse ellu Vabariigi Valitsuse tegevusprogrammi alusel välja töötatud Ida-Virumaa programmi. Ida-Virumaa programm tugineb Ida-Virumaa maakonna arengustrateegiale ja Ida-Virumaa tegevuskavale 2015-2020. Programmi eesmärk on Ida-Virumaa majanduse elavdamine ja piirkonna elukeskkonna atraktiivsuse suurendamine, nooremaealiste väljavoolu pidurdamine ning läbi piirkonna eelisarendamise mahajäämuse vähendamine teistest Eesti piirkondadest.

Vajadus Ida-Virumaale suunatud erimeetmete rakendamiseks tuleneb Eesti keskmisest madalamate majanduslike ja sotsiaalsete näitajatest. Ida-Virumaa arengut iseloomustavad muuhulgas:

* Ida-Virumaa on üheks kiirema rahvaarvu kahanemisega piirkonnaks Eestis. Laste ja noorte osatähtsus Ida-Virumaa rahvastikus on Eesti väikseim.
* Regionaalne SKP elaniku kohta on Eesti keskmine, aga selle kasv on olnud viimastel aastatel keskmisest aeglasem.
* Ettevõtlusaktiivsus ning selle kasv on Eesti madalamaid. Eksportivate ettevõtete arvu kasv on võrdlemisi kiire, samas ekspordi kogumaht on kasvanud muu Eestiga võrreldes tagasihoidlikumalt. Tööturult kõrvalejäänute ja töötuse määr on üks kõrgemaid, kuigi hõivenäitajad on viimastel aastatel paranenud.
* Maakondade võrdluses keskmisest madalamad elanike sissetulekud ja nende aeglasem kasvutempo. Suhtelises vaesuses elavate inimeste osakaal Eesti kõrgeim, eriti maakonna linnades. Elukeskkonna turvalisus maakonniti üks madalamaid.

Statistikaameti andmete järgi on Ida-Virumaal loodava SKP osakaal kogu riigi SKPst aastate lõikes püsinud langustrendis, samal ajal kui teiste maakondade oma on vähesel määral alates 2015. aastast tõusnud. Samas võib Ida-Virumaa SKP osakaalu suurem langus seista veel ees, sest oodata on mäetööstuse- ja energeetikasektori panuse tuntavat vähenemist. Viimase paari aasta jooksul on aset leidnud CO2 heitmekvootide mitmekordne tõus, mistõttu ei ole põlevkivist elektrienergia tootmine kaasnevaid kulusid arvestades enam majanduslikult otstarbekas. 2019. aasta jooksul kadus Ida-Viru maakonnast umbes 1000 mäetööstuse- ja energeetikasektori töökohta. Erinevate hinnangute alusel on energia- ja põlevkivisektorist piirkonnas mõjutatud kuni 20 000 töökohta. Kuna põlevkivist elektritootmine ei muutu enam konkurentsivõimelisemaks, tuleb piirkonna sotsiaalmajandusliku seisundi leevendamiseks asuda jõuliselt tegutsema maakonna majanduse mitmekesistamisega ning uute ettevõtlusharude arengu toetamiseks. Kuna energeetikasektori tööjõuressursile puudub nende töötausta silmas pidades kiire alternatiivne rakendus, tuleb samal ajal tegeleda nende oskuste arendamisega teistes sektorites rakenduse leidmiseks. Samuti on oluline tekitada alternatiivseid karjäärivõimalusi piirkonna noortele.

Maakonna ettevõtluse mitmekesistamiseks või inimeste tööalaste oskuste täiendamiseks otsitakse käesoleva toetusskeemi abil erinevaid partnereid, kes toetuse abil on valmis panustama Ida-Virumaa energeetikasektori kahanemise mõjude leevendamisse. Toetusskeemiga innustatakse potentsiaalseid taotlejaid pakkuma välja omapoolseid uuenduslikke ideid nii investeeringuteks kui jooksvateks tegevusteks piirkonnas, mis võimaldaksid tekitada positiivseid nihkeid maakonna majanduse ümberkujunemisel ja inimeste oskuste vastavaks kohandamisel uutele kasvusektoritele. Teadlikult on jäetud toetusskeemis suurem roll projektivalikul hindamiskomisjonile ning vähem kitsendatud esitatavate taotluste sisu määrusega. Toetuse andmisel lähtutakse Vabariigi Valitsuse poolt heaks kiidetud Ida-Viru programmi aluspõhimõtetest ning kasutatakse Ida-Viru programmi riigieelarvesse kavandatud vahendeid.

Määrus kehtestatakse riigieelarve seaduse § 53¹ lõike 1 alusel. Eelnõus nähakse ette toetuse andmise tingimused ja menetlemise kord ning toetuse taotleja, toetuse saaja ja rakendusüksuse õigused ja kohustused.

Eelnõu ettevalmistaja

Määruse eelnõu ja seletuskirja on koostanud Rahandusministeeriumi regionaalarengu osakonna regionaalpoliitika talituse nõunik Andres Heldring (tel 6113 106; e-post [andres.heldring@fin.ee](mailto:andres.heldring@fin.ee)). Eelnõu ja seletuskirja juriidilist kvaliteeti kontrollis Rahandusministeeriumi õigusosakonna jurist Virge Aasa (tel 611 3549, virge.aasa@fin.ee). Eelnõu on keeleliselt toimetanud Rahandusministeeriumi õigusosakonna keeletoimetaja Sirje Lilover (tel 611 3638, sirje.lilover@rahandusministeerium.ee).

1. **Eelnõu sisu ja võrdlev analüüs**

Eelnõu koosneb kuuest peatükist ja 22 paragrahvist. Peatükid jagunevad järgmiselt:

**1. peatükk. Üldsätted**

Eelnõu § 1. Reguleerimis- ja kohaldamisala

Määrusega kehtestatakse toetuse andmise tingimused Ida-Viru maakonna majanduse ja inimeste oskuste mitmekesistamise projektidele toetuse andmiseks. Toetus on suunatud Ida-Viru maakonda. Investeeringute puhul peab ehitis või soetatav vara asuma Ida-Virumaa territooriumil. Tegevuskulude puhul eeldatakse, et toetuse kasutamise oodatavad tulemused avalduvad Ida-Virumaal.

Toetuse taotlejatena nähakse üksusi, mis tegelevad peamiselt mittemajandusliku tegevusega. Sõltuvalt taotletavatest tegevustest, võivad need omada ka majanduslikku iseloomu, mille puhul käsitatakse taotlejat riigiabi reeglite mõistes ettevõttena. Seetõttu nähakse ka määruse alusel võimalus anda riigiabi Euroopa Komisjoni määruse (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1–78) (edaspidi *üldise grupierandi määrus*) või vähese tähtsusega abi komisjoni määruse (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1–8), alusel. Lisaks sätestatakse riigiabi regulatsioonidest lähtuvad tingimused, millal vastavaid määruseid ei kohaldata.

Määruse alusel antav toetus võib olla:

- mitteriigiabi;

- investeeringuteks ettenähtud regionaalabi vastavalt üldise grupierandi määruse artiklile 14;

- kohalikule taristule antav abi üldise grupierandi määruse artiklile 56;

- vähese tähtsusega abi.

Käesoleva määruse § 5 lõikes 2 nimetatud põhivarainvesteeringute projekti korral võib antav toetus olla mitteriigiabi, regionaalabi või kohalikule taristule antav abi üldise grupierandi määruse mõistes, või vähese tähtsusega abi. Samas lõikes nimetatud tegevuskulude projekti korral võib toetus olla mitteriigiabi või vähese tähtsusega abi.

Riigiabi konkreetset definitsiooni Euroopa Liidu toimimise leping ei anna, kuid artikli 107 lõike 1 järgi on riigiabi igasugune liikmesriigi või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, ühisturuga kokkusobimatu niivõrd, kuivõrd see kahjustab liikmesriikidevahelist kaubandust. Toetusskeemi esitatud projekte tuleb hinnata lähtuvalt, kas toetus lugeda riigiabiks või mitte. Üldjuhul analüüsitakse riigiabi tunnustele vastavust nelja kriteeriumi järgi:

- *kas abi antakse riigi poolt või riigi vahenditest;*

*- kas abi annab majandusliku eelise selle saajale võrreldes teiste ettevõtjatega;*

*- kas abi on valikuline;*

*- kas abi moonutab või võib moonutada konkurentsi ja mõjutada kaubandust liikmesriikide vahel.*

Kui kõik neli tingimust on täidetud, loetakse antavat abi riigiabiks.

Antavat abi võib käsitada vähese tähtsusega abina, kui on täidetud vähese tähtsusega abi andmise tingimustele vastavad kriteeriumid. Vähese tähtsusega abi andmisel tuleb kontrollida, et ühele taotlejale antava vähese tähtsusega abi kogusumma ei ületaks mis tahes kolme eelarveaasta pikkuse ajavahemiku jooksul 200 000 eurot. Lisaks võetakse toetuse andmisel arvesse Euroopa Komisjoni määruse (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1–8) (edaspidi *VTA määrus*) artiklis 5 sätestatud erinevateks eesmärkideks antava vähese tähtsusega abi kumuleerimisreegleid. Üldise, põllumajandusliku ja kalamajandusliku vähese tähtsusega abi summad ei tohi kokku ületada 200 000 eurot kolmeks majandusaastaks. Vähese tähtsusega abi suuruse arvestamisel loetakse üheks ettevõtjaks vastavalt VTA määruse artikli 2 lõikele 2 seotud ettevõtted.

Tulenevalt erineva riigiabi ja vähese tähtsusega abi liigi kasutamisest antud eelnõu raames, tuleb arvestada nimetatud abiliikide erisustega neile rakenduvate tingimuste osas.

Eelnõu § 2. Terminid

Paragrahvis nimetatakse ära olulisemad määruse tekstis kasutatavad terminid. Seletuskirjas on ära toodud mõistete definitsioonid, mille selgituse puhul viidatakse teistele allikat.

Põhivarainvesteering on investeering materiaalsesse või immateriaalsesse põhivarasse Raamatupidamise Toimkonna juhendite lisa 5 mõistes:

- materiaalsed põhivarad on materiaalsed varad, mida ettevõtja kasutab toodete tootmisel, teenuste osutamisel, rendile andmiseks või halduseesmärkidel ja mida ta kavatseb kasutada pikema perioodi jooksul kui üks aasta;

- immateriaalsed põhivarad on immateriaalsed varad, mida ettevõtja kavatseb kasutada pikema perioodi jooksul kui üks aasta.

Raamatupidamise Toimkonna juhendistes peetakse ettevõtjate all silmas kõiki raamatupidamise seaduse § 2 lõikes 2 nimetatud raamatupidamiskohuslasi, sealhulgas käesoleva määruse alusel taotlema oodatud avalik-õiguslik juriidilisi isikuid.

Täpsemalt saab lugeda Raamatupidamise Toimkonna lisas 5, mis on leitav Riigi Teataja veebilehelt https://www.riigiteataja.ee/aktilisa/1231/2201/7054/Lisa%205%20-%20RTJ%205%20-%202017.pdf#.

Põhivara mõistet kasutatakse määruses eristamaks erineva sihtotstarbega jagatavat toetust ning toetuse liigile kehtivaid nõudeid. Põhivarainvesteeringu tegemise ja tegevuskulude katmise tingimused erinevad mõnevõrra üksteisest, vastavatel juhtudel on tingimuse kohaldamist ühele või teisele liigile ka eraldi rõhutatud.

Üldise grupierandi määruse I lisa artikli 2 järgi kuuluvad mikro-, väikeste ja keskmise suurusega ettevõtjate (VKE-d) kategooriasse ettevõtjad, millel on vähem kui 250 töötajat ja mille aastakäive ei ületa 50 miljonit eurot ja/või aastabilansi kogumaht ei ületa 43 miljonit eurot. VKE-de kategoorias loetakse väikesteks need ettevõtjad, mis annavad tööd vähem kui 50 inimesele ja mille aastakäive ja/või aastabilansi kogumaht ei ületa 10 miljonit eurot. VKE-de kategoorias loetakse mikroettevõtjateks need ettevõtjad, mis annavad tööd vähem kui 10 inimesele ja mille aastakäive ja/või aastabilansi kogumaht ei ületa 2 miljonit eurot. Suurettevõtja on ettevõtja, millel on rohkem kui 250 töötaja ja mille aastakäive ületab 50 miljonit eurot ja/või aastabilansi kogumaht ületab 43 miljonit eurot.

Eelnõu § 3. Rakendamine

Toetusskeemi töötab välja ja selle rakendamise eest vastutab Rahandusministeerium. Toetusskeemi rakendusüksuseks on Riigi Tugiteenuste Keskus, kelle peamisteks ülesanneteks on taotluste menetlemine, väljamaksete ja järelevalve tegemine, samuti on rakendusüksuse ülesandeks hindamiskomisjoni teenindamine.

Eelnõu § 4. Toetuse andmise eesmärk ja oodatavad tulemused

Toetusskeemi laiem eesmärk on elavdada Ida-Viru maakonnas kõrgema lisandväärtusega ettevõtlust, pidurdada nooremaealise elanikkonna väljavoolu ja piirkonna eelisarendamise abil vähendada piirkonna mahajäämust võrreldes teiste Eesti piirkondadega. Toetatavate projektide kaasabil on eesmärk mitmekesistada Ida-Virumaa põlevkivikeskset majandust ning luua võimalused uute ettevõtlusharude esile kerkimiseks ning võimestamiseks koos selleks vajalike tööalaste oskuste arendamisega.

Toetuse andmisel on kaks tulemusnäitajat, millest vähemalt ühte panustavatele projektidele oodatakse toetust taotlema. Tulemusnäitajate kaudu on väljendatud tegevuste eeldatav mõju potentsiaalsetele lõppkasusaajatele – ettevõtjatele ning eraisikutele. Taotleja kavandatud projektid võivad olla suunatud ettevõtjate võimestamiseks, inimeste oskuste arendamiseks või mõlemale tegevussuunale korraga. Kuna toetatavate tegevuste puhul eeldatakse maakondliku või vähemalt kohaliku omavalitsuse üksuse piiridest üle ulatuvat mõju, siis minimaalselt peab projekt hõlmama 10 unikaalset ettevõtjat või 50 inimest.

Kasu saanud ettevõteteks loetakse projekti tasandil unikaalseid ettevõtteid, mis on saanud kasu toetust saanud organisatsioonide projekti raames tehtavatest tegevustest või teenustest. Kasu võib saada toetuse saaja poolt vahendatavast teenustest või tegevustest, näiteks osalemine seminaridel, koolitustel, nõustamised jms). Ettevõtteks loetakse ettevõte äriseadustiku mõttes (füüsilisest isikust ettevõtja, osaühing, aktsiaselts, täisühing, usaldusühing, tulundusühistu). Analoogselt ettevõtetega loetakse kasu saanud inimesteks toetuse saaja projekti raames tehtavatest teenustest või tegevustest kasu saanud eraisikud. Kasu saanud inimeste loendamisel eeldatakse, et projekti sihtrühma suuruseks peab olema vähemalt 50 erinevat inimest ning nende kasu saamist tuleb vajadusel tõendada nimekirjadega, kuhu on lisatud kasusaaja nimi ning isikukood. Põhivarainvesteeringu puhul võib teatud juhtudel inimeste loendamisel piirduda ka loodavate teenuskohtade arvu välja toomisega, eeldusel et need projekti lõppemisel saavad täidetud.

Projekti tulemusnäitajad tuleb taotlejal prognoosida taotluse esitamisel ning esitada hiljem täpsed andmed projekti aruandega. Kuna projektid võivad olla erineva fookusega ettevõtluse või oskuste mitmekesistamisse, on näitajate raporteerimisel võrreldavuse tagamiseks kohustus taotluses täiendavalt selgitada tulemusnäitajate sihttasemete prognoosimise aluseks võetud andmeid.

Väljundmõõdikud kajastavad ettevõtlusalase või inimkapitali arendamisega seotud teenuste või tegevuste arendamist. Projekti väljundina peab tekkima maakonda juurde ettevõtluse või oskuste arendamisele suunatud tugivõrgustiku teenuseid või kasvama nende maht. Projektiga panustatakse esimesse väljundnäitajasse, kui selle tulemusena tekib piirkonda juurde uus teenus või tegevus, mille järele on piirkonnas vajadus, kuid mida sellisel kujul piirkonnas pakutud või tehtud ei ole. Teise väljundnäitaja puhul võimaldab projekt suurendada teenusest kasu saavate ettevõtete või isikute arvu või pakkuda olemasolevat teenust või teha tegevusi senisest komplekssemalt või suuremas mahus. Toetuse andmise eesmärk ei ole samas dubleerida tugivõrgustiku juba olemasolevaid tegevusi või tegevuste rahastamist. Projektide hindamisel võetakse arvesse tegevusi, mida nende sisu ja eesmärke arvestades finantseeritakse juba teistest välisvahendite või siseriiklike toetusskeemide vahenditest.

**2. peatükk. Toetuse andmise alused**

Eelnõu § 5. Toetatav projekt

Projekti toetatakse eeldusel, et see panustab vähemalt ühte §-s 4 nimetatud tulemusnäitajasse ning vähemalt ühte väljundnäitajasse.

Projektide toetamiseks viiakse läbi taotluste menetlus ja hindamine. Eristatakse põhivarainvesteeringute projekte ning projekte toetuse saaja tegevuste arendamiseks. Ida-Viru programmi senise rakendamise kogemuse põhjal võib eeldada, et piirkonna ettevõtluse või inimeste oskuste mitmekesistamiseks võib tulemuste saavutamiseks olla otstarbekas toetada mõlemat tüüpi projekte. Nii põhivarainvesteeringute kui tegevuskulude projektide puhul võivad toetatavad tegevused olla seotud piirkonnas näiteks ettevõtlusaktiivsuse suurendamisega, uute investeeringute kaasamisega, ettevõtete arendamisega töökohtade lisandväärtuse suurendamiseks, inimeste tööalaste oskuste arendamisega, noorte aktiveerimisega ettevõtlushuvi tõstmiseks vms toetusskeemi eesmärkide ning oodatavate tulemustega selgelt seostuv projekt.

Projektide valimiseks ning rahastamiseks korraldatakse eraldi taotlusvoorud, mis ajaliselt võivad ka kattuda.

Eelnõu § 6. Abikõlblikud ja mitteabikõlblikud kulud

Abikõlblikud on toetuse saaja kulud, mis on otseselt vajalikud eelnõu §-s 5 nimetatud projekti toetamiseks. Nende tegemine peab projekti eesmärke ning sisu arvestades olema põhjendatud ning asjakohane. Kulude põhjendatus on ka üks projekti hindamiskriteeriumitest.

Abikõlblike kulude loetlemisel eristatakse põhivarainvesteeringute projektide ja tegevuskulude projektide kulusid. Kõikide projektide puhul loetakse abikõlblikuks ka kohustuslikust toetuse andmise teavitamisest tulenevad kulud.

Põhivarainvesteeringu projekti raames toetatakse hoonete ja rajatiste ehituseks vajalikke kulusid ning tegevuste käivitamiseks vajalike masinate või seadmete ostmist. Tegemist võib olla nii hoonete kui rajatiste püstitamise, laiendamise kui ka rekonstrueerimisega, kui see on projekti eesmärke silmas pidades vajalik. Samuti on abikõlblik immateriaalse vara soetamine eeldusel, et see kajastatakse ettevõtte raamatupidamises põhivarana ning seda amortiseeritakse. Lisaks toetatakse ehituse ettevalmistamise kulusid, mille loetelu on toodud lõikes 6.

Tegevuskulude projekti raames toetatakse personalikulusid, üldkulusid, uuringute, analüüside ja ekspertiiside tegemise kulud, koolituste, nõustamiste, seminaride, õppereiside kulu ja teavitustegevuste korraldamise kulu.

Personalikuludeks loetakse:

- palk proportsionaalselt projekti heaks töötatud ajaga (makstav palk peab olema kooskõlas samasisulise töö eest makstava palgataseme või töötasuga);

- puhkusetasu proportsionaalselt projekti heaks töötatud ajaga ja vastavalt seaduses sätestatud korrale;

- teenistusest või töölt vabastamise, töölepingu või teenistussuhte lõpetamise ja muud seadusest tulenevad hüvitised proportsionaalselt projektiga seotud ajaga;

- seadusest tulenevad maksud ja maksed nimetatud kuludelt;

- seadusest tulenev lähetusega või töö- ja ametiülesande täitmisega seotud kulu;  
- koolituskulu;

- tervisekontrolli kulu proportsionaalselt projekti heaks töötatud ajaga

- füüsilise isikuga sõlmitud töövõtu- või käsunduslepingu alusel makstav tasu ning sellelt tasult arvestatud sotsiaalmaks ja töötuskindlustusmakse

Lõikes 8 on ära nimetatud ka toetusskeemist abikõlblikust loetavate üldkulude loend. Abikõlblik üldkulude osa arvestatakse kõikides projektides ühtse määra alusel ning see võib moodustada projekti abikõlblikest personalikuludest kuni 25 protsenti. Üldkulude proportsioon personalikuludest on mõnevõrra suurem kui toetusskeemides tavapäraselt, kuid käesoleva määruse järgi loetakse üldkulude hulka muuhulgas ka kontoritarvete ja –mööbli ning kontoritehnika ostmise ja rentimise kulud. Toetuse andmise sihtrühma kuuluvad ka võimalikud uued tugivõrgustiku organisatsioonid, mille puhul tegevuse käivitamine eeldab esialgu ka suuremaid kulusid administratiivse võimekuse loomiseks. Ühtse määra alusel üldkulude hüvitamise korral toetuse väljamaksmisel abikõlblike üldkulude tegelikku maksumust ja tasumist ei tõendata ega kontrollita ning selline kulu ei kuulu hüvitamisele kuludokumentide alusel.

Vähese tähtsusega abi andmisel abikõlblike kulude osas võrreldes mitteriigiabiga kitsendusi tehtud ei ole, kuid täpsustamiseks on lõikes 12 ära nimetatud, et nii põhivarainvesteeringu kui tegevuskulude projekti korral loetakse ka vähese tähtsusega abi andmisel abikõlblikuks samad kulud nagu mitteriigiabi puhul. Küll tuleb arvestada täiendavate kitsenduste kulude abikõlblikuks lugemisel juhul, kui toetust antakse üldise grupierandi määruse artikli 14 alusel. Sel juhul lähtutakse lisaks lõikes 4 nimetatud abikõlblike kulude loendile ka üldise grupierandi määruse artiklis 14 lõikes 5-11 kirjeldatud piirangutest. Ühe projekti raames on võimalik vajaduse korral erinevaid abiliike kombineerida. Sel juhul tuleb toetuse määramisel järgida vastavaid abiliike käsitlevates määrustes sätestatud kumuleerimisreegleid ning vältida ülekompenseerimist.

Kogu projekt peab olema ellu viidud abikõlblikkuse perioodi jooksul (sh seadmete tarne ja seadistamine). Tegeliku kulu tekkimine on tõendatud, kui kulu aluseks olev töö on vastu võetud või teenus kätte või kaup oma valdusesse või omandisse saadud ja see on tõendatav dokumendiga, muu hulgas arve, saatelehe, üleandmise-vastuvõtmise aktiga või sellesisulise kinnitusega. Vajadusel võib rakendusüksusele välja maksmiseks esitada sellest hilisema kuupäevaga maksedokumente eeldusel, et kulu on tekkinud abikõlblikkuse perioodi jooksul.

Lõikes 15 on viidatud olukorrale, kus tegevuskulude korral antakse toetusena saadud abi mitterahalises vormis ettevõtjatele edasi. Näiteks pakub toetuse saaja toetusest tasustatavaid teenuseid ettevõtjatele turutingimustest soodsamalt, mille tulemusel muutub abi saajaks konkreetne soodsamatest tingimustest kasu saav ettevõte. Toetuse edasiandmisel peab ettevõtjate valik toimuma selgete põhimõtete alusel ja kõigile arusaadavalt läbipaistval viisil.

Eelnõu § 7. Projekti abikõlblikkuse periood

Abikõlblikkuse perioodi hakatakse lugema taotluse esitamisest rakendusüksusele. Taotleja võib küll enne taotluse rahuldamise otsust kulusid teha, kuid taotluse rahuldamata jätmise korral juba tehtud kulusid talle kinni ei maksta. Projekti abikõlblikkuse perioodi maksimaalne tähtaeg on taotlusvooru aastale järgneva aasta lõpp. Taotlusvooru aastaks loetakse aastat, millal saabub taotlusvooru tähtaeg. Näiteks kui taotlusvooru lõpptähtaeg on juunis 2020, siis taotlusvoorust rahastatud projekti abikõlblikkuse perioodi lõpp ei või olla hilisem kui 31.12.2021. Kui projekti ei ole mingitel põhjustel võimalik siiski teoks teha, on põhjendatud juhtudel võimalik taotleda projekti abikõlblikkuse perioodi pikendamist kuni kuue kuu võrra.

Kui tegemist on regionaalabi või abiga investeeringuteks kohalikku taristusse, tuleb jälgida üldise grupierandi määruse artiklis 6 sätestatud ergutava mõju tingimust. Investeeringuga seotud projekti loetakse abikõlblikuks vaid tingimusel, et taotluse esitamise hetkeks ei ole alustatud projektis või projektiga seotud toetatavate tööde teostamist või varade soetamist või võetud õiguslikult siduvaid kohustusi nende tööde teostamiseks või varade soetamiseks. Õiguslikult siduvaks kohustuseks loetakse näiteks tellimuse kinnitamine, pakkumusega nõustumine, lepingu või kokkuleppe sõlmimine, ettemaksu tegemine, teenuse kasutamine, üleandmis-vastuvõtmisakti sõlmimine jms. Kohustuste võtmiseks ei loeta investeeringuobjektiga seotud maa ostmist ning investeeringuks ettevalmistustöid, näiteks kinnistu soetamist, investeeringuteks vajalike teostatavusuuringute teostamist, ehituslikku projekteerimist või ehitamiseks vajalike lubade saamist. Juhul kui taotleja on ettevalmistustöid teinud enne taotluse esitamist, ei loeta ettevalmistustöödega seotud kulusid projekti abikõlblikeks kuludeks, kuid investeeringu abikõlblikkust ergutava mõju tingimuses suhtes need ei mõjuta.

Eelnõu § 8. Toetuse suurus ja osakaal

Taotletav toetuse suurus investeeringute korral on maksimaalselt 1 650 000 eurot ning minimaalselt 40 000 eurot. Tegevuskulude projektile on maksimaalselt võimalik eraldada 200 000 eurot ning minimaalselt 10 000 eurot. Investeeringute puhul on vajalik toetuse saaja omapanus vähemalt 25 protsendi ulatuses, tegevuskulude projekti puhul on sätestatud omafinantseeringu nõue 10 protsendi ulatuses.

Juhul kui põhivarainvesteeringu projekti toetus on regionaalabi üldise grupierandi määruse artikkel 14 mõistes, võib toetuse ülemmäär olla 25 protsenti, keskmise suurusega ettevõtja puhul 35 protsenti ja väikese suurusega ettevõtja puhul 45 protsenti abikõlblikest kuludest.

Kui põhivarainvesteeringu projekti toetus peaks kvalifitseeruma kohalikule taristule antavaks abiks, ei tohi lisaks § 8 lõikes 1 nimetatud tingimustele toetuse maht ka projekti abikõlblike kulude ja tehtud investeeringu tegevuskasumi vahet. Sel juhul tuleb taotlejal koostada asjakohased prognoosid võimaliku kasumi teenimise kohta, mida arvestatakse taotluse rahuldamise otsuses toetuse summa ja toetuse osakaalu sätestamisel.

Kui projekti toetus loetakse vähese tähtsusega abiks, ei tohi toetuse saajale jooksva majandusaasta ja kahe eelneva majandusaasta jooksul nimetatud määruse kohaselt antud vähese tähtsusega abi koos taotletava toetusega ületada 200 000 eurot. Seega ka põhivarainvesteeringu projekti korral ei saa vähese tähtsusega abi korral maksimaalne toetuse summa ületada 200 000 eurot.

Kui toetus kvalifitseerub riigiabiks või vähese tähtsusega abiks, loetakse vastavaks abiks ka avaliku sektori vahenditest eraldatud osa omafinantseeringust. Kui riigiabina või vähese tähtsusega abina kvalifitseeruvat toetust taotletakse suuremas summas, kui taotleja on õigustatud saama, vähendatakse taotleja nõusolekul toetuse summat kuni vähese tähtsusega abi ülemmäärani.

**3. peatükk. Toetuse taotlemine ja taotluste menetlemine**

Eelnõu § 9. Toetuse taotlemine

Toetuse taotlemiseks vajaliku info avaldab rakendusüksus oma veebilehel hiljemalt taotlusvooru väljakuulutamise hetkeks ning nõustab kõiki potentsiaalseid taotlejaid taotluste koostamiseks. Taotlust saab rakendusüksusele esitada läbi elektroonilise e-toetuse süsteemi.

Põhivarainvesteeringute ja tegevuskulude projektidele kuulutatakse välja eraldi taotlusvoorud, mis ei tähenda et need ei saaks toimuda ajaliselt ühel ajal. Taotlusvooru tähtaja seadmisel arvestatakse taotluse koostamiseks eeldatavalt vajaliku ajakuluga. Taotlusvoorus saab taotleja esitada ühe taotluse. Taotleja võib esitada taotluse nii põhivarainvesteeringute kui tegevuskulude projektide voorud. Ühte taotlusesse ei saa kombineerida põhivarainvesteeringu tegemist ja tegevuskulude katmist. Kui korraldatakse mitu põhivarainvesteeringute projekti taotlusvooru, ei saa sama taotleja järgmistesse voorudesse enam taotlust investeeringu tegemiseks esitada. Kui korraldatakse mitu tegevuskulude projektide taotlusvooru, saab toetust saada maksimaalselt kahe järjestikuse taotlusvooru raames. Kui üksteisele järgnevaid taotlusvoore korraldatakse rohkem, võib kahes esimeses taotlusvoorus toetust saanud taotleja uuesti tegevuskulude projektile toetust saada neljandas taotlusvoorus.

Eelnõu § 10. Taotlejale esitatavad nõuded

Taotlema oodatakse organisatsioone, kelle tegevus on seotud Ida-Viru maakonnas ettevõtluse või inimeste tööalaste oskuste arendamisega, pakkudes arenguks vajalikke tegevusi või arengut toetavat keskkonda. Toetusskeemi ülesehitus näeb piirkonnas ettevõtluse mitmekesistamises või inimeste tööalaste oskuste arendamises just tugivõrgustiku rolli suurenemist, sealhulgas ka uute tugivõrgustikku lisanduvate organisatsioonide panuse või olemasolevate organisatsioonide võimekuse kasvu.

Toetuse taotlejaks võivad kitsendustega olla nii eraõiguslikud kui avalik-õiguslikud isikud. Toetust ei saa taotleda riigiasutused, kohaliku omavalitsuse üksused ja kasumitaotlusega äriühingud. Taotleja puhul eeldatakse, et toetusskeemist taotletav projekt on kooskõlas tema põhikirjalise või senise projektipõhise tegevusega. Taotleja varasema kogemuse hindamisel võib arvestada ka taotlejaga seotud projektimeeskonnavõi muude projektiga seotud isikute tausta. Ettevõtluse ja inimeste oskuste arendamisega seotud tugivõrgustik on üldjuhul kasumit mitte taotleva iseloomuga, kelle kaudu saavad tuge lõppkasusaajad alustavate või tegutsevate ettevõtete või eraisikute näol. Tugivõrgustiku tegutsemisvorme võib olla mitmeid ning ettevõtluse elavdamist või inimeste tööalaseid oskusi arendatakse näiteks klastrite, inkubatsiooni, ühislaborite, töötubade, koolituste vms raames. Kuna toetusest oodatakse laiemapõhjalist kasu Ida-Virumaa ettevõtlusele, siis üksikute ettevõtjate toetamine ei ole antud määruse eesmärgiks ning äriühingud taotlejatena on välistatud.

Paragrahvis on sätestatud ka teised nõuded taotlejale, millele vastavust rakendusüksus kontrollib. Näiteks investeeringu puhul peab taotleja olema investeeringu asukohajärgse kinnistu omanik või omama selle rendi- või üürilepingut, hoonestusõigust või kasutusvaldust, mis kestab veel vähemalt viis aastat pärast projekti abikõlblikkuse perioodi lõppemist. Kui taotluse esitamise hetkel veel puuduvad omandi- või kasutusõigust tõendavad dokumendid, kuid omandi- või kasutusõiguse tekkimine on eeldatav, saab esialgu taotluse rahuldada kõrvaltingimusega.

Eelnõu § 11. Taotlusele esitatavad nõuded

Taotlus koosneb taotlusvormist ja selle lisadest. Taotlusvormi ja lisade kirjelduse paneb rakendusüksus üles oma veebilehele. Nõutud dokumentide ja informatsiooni eesmärk on saada vastus küsimusele, kas rahastamisele esitatud projekt vastab kõikidele toetuse andmise tingimustele, on põhjendatud ning toob kaasa meetmes eeldatud mõju. Nõudeid taotlusele saab rakendusüksus juhtumipõhiselt täpsustada ning nõustada taotlejat, millises vormis andmeid täpsemalt oodatakse.

Põhivarainvesteeringu korral peab ehitamisel järgima universaalse disaini põhimõtteid. See tähendab, et investeeringu tulemusena valmiv objekt peab ilma ümberkorraldusteta olema kasutatav kõikidele kasutajagruppidele. Täpsemat teavet ja vajadusel konsultatsiooni universaalse disaini küsimuste osas saab võrdõiguslikkuse kompetentsikeskusest: <http://kompetentsikeskus.sm.ee>.

Eelnõu § 12. Taotluste menetlemine ja hindamine

Taotluste menetlus taotluse esitamise ajast tuleb rakendusüksuses läbi viia üldjuhul 30 tööpäeva jooksul. Selle sisse mahub nii taotluse vastavuskontroll, taotluse hindamine kui ka otsuse vormistamine. Menetlus peatub perioodiks, kui taotlejalt küsitakse lisaandmeid, milleta ei ole võimalik taotluse menetluse või hindamisega lõpule jõuda. Nõuetele mittevastav taotlus jäetakse rahastamata, selle kohta koostab rakendusüksus taotluse rahuldamata jätmise otsuse.

Rakendusüksus analüüsib, kas taotletav toetus on käsitletav riigiabina, mitteriigiabina või vähese tähtsusega abina. Juhul, kui on tegemist riigiabiga, analüüsib rakendusüksus millise riigiabi liigiga tegemist on. Kui taotluses märgitud toetus kvalifitseerub vähese tähtsusega abiks, kontrollib rakendusüksus riigiabi ja vähese tähtsusega abi registrist, et taotletava toetuse andmise korral ei ületaks taotlejale kolme järjestikuse majandusaasta jooksul eraldatud vähese tähtsusega abi koos programmist eraldatava toetusega 200 000 eurot. Kui toetus kvalifitseerub vähese tähtsusega abiks, kuid taotleja vähese tähtsusega abi piirmäär on kasutatud, tunnistatakse taotlus mittevastavaks.

Kui taotlus vastab nõuetele, hindab seda rakendusüksuse moodustatud hindamiskomisjon, mille koosseis kooskõlastatakse eelnevalt ministeeriumiga ja avalikustatakse rakendusüksuse veebilehel. Komisjoni töökorra ja liikmed kinnitab rakendusüksus. Hindamiskomisjonil on õigus teha ettepanekuid taotluse täiendamiseks või muutmiseks. Taotleja ja hindamiskomisjoni infovahetust koordineerib rakendusüksus.

Kui põhivarainvesteeringu projektide ja tegevuskulude projektide taotlusvoor toimuvad samaaegselt, menetletakse taotlusi ja viiakse nende hindamine läbi eraldi. Tekivad eraldi pingeread põhivarainvesteeringute projektidele ja tegevuskulude projektidele, mida rahastatakse vastavalt kummakski taotlusvooruks ettenähtud vahendite piires.

Hindamise põhimõtted on samad nii põhivarainvesteeringu projektidele kui tegevuskulude projektidele, analoogne on ka hindamiskriteeriumide sisu. Taotluste hindamisel võetakse arvesse määruses sätestatud hindamiskriteeriume, mis on kooskõlas ka struktuurivahendite läbivate hindamiskriteeriumitega:

1) Projekti mõju meetme eesmärkide ja oodatavate tulemuste saavutamisele. Osakaal maksimaalsest koondhindest 40%. *Hinnatakse, kui põhjendatud, mõjusad ning jätkusuutlikud on projekti tegevused toetusskeemis oodatavate tulemuste saavutamiseks.*

2) Kriteerium 2. Taotleja võimekus projekti elluviimiseks. Osakaal taotluse maksimaalsest koondhindest 30%. *Hinnatakse, milline on taotleja organisatoorne ja finantsvõimekus projekti rakendamiseks.*

3) Kriteerium 3. Projekti põhjendatus ja kuluefektiivsus. Osakaal taotluse maksimaalsest koondhindest 30%.

*Hinnatakse, kas projekti eelarve on põhjendatud ning toetuse kasutamine efektiivne.*

4) Lisakriteerium. Projekti uudsus. *Hinnatakse, kas projekti käigus rakendatakse piirkonna majanduse mitmekesistamiseks või inimeste oskuste arendamiseks uuenduslikke sekkumisi.*

Hindamiskriteeriumite sisu ning hinnete väärtused kirjutatakse täpsemalt lahti rakendusüksuse hindamismetoodikas. Hinnang taotlusele loetakse positiivseks kahel kumulatiivsel tingimusel - kui esimese kolme kriteeriumi lõikes antud kaalutud keskmine hinne on vähemalt 2 ning nende kolme kriteeriumi kaalutud keskmiseks koondhindeks moodustub vähemalt 2,75. Hinnang taotlusele loetakse negatiivseks ning taotlus ei kuulu rahuldamisele juhul, kui sellele hindamisel kriteeriumite 1-3 kaalutud keskmine hinne jääb alla 2 või kriteeriumite 1-3 hinnete kaalutud keskmise tulemusena koondhinne on alla 2,75. Lisakriteeriumile antud punkte lävendi sisse ei arvestata, kuid lisakriteeriumi punktid mõjutavad projekti lõppskoori ning kohta pingereas.

Eelnõu § 13. Taotluse rahuldamine, osaline rahuldamine, kõrvaltingimusega rahuldamine ja rahuldamata jätmine

Positiivse rahastamisotsuse saamiseks peab taotlusele antav hinne ületama määruses sätestatud lävendi. Juhul kui taotluse antav hinne jääb alla lävendi, tehakse taotluse rahuldamata jätmise otsus. Kõik lävendi ületanud taotlused, mille rahastamise summa ei ületa taotlusvooru eelarvet, saavad kas taotluse rahuldamise, osalise rahuldamise või kõrvaltingimusega rahuldamise otsuse. Osalise rahuldamise või kõrvaltingimusega rahuldamise otsuse korral antakse taotlejale võimalus enne otsuse tegemist esitada oma seisukohad.

Osalise rahuldamise otsus tehakse juhul, kui taotluse täielik rahuldamine ei ole võimalik taotluste rahastamiseks ette nähtud toetuste mahu tõttu või kui see ei ole hindamiskomisjoni hinnangul täiel määral põhjendatud, arvestades taotletud toetuse summat, projekti sisu ning kavandatud tulemusi. Juhul kui taotleja ei nõustu osalise rahuldamise otsusega, tehakse taotluse rahuldamata jätmise otsus.

Kõrvaltingimusega rahuldamise otsus tehakse projekti puhul, kui kõiki vajalikke omandi- või kasutusõigust kinnitavaid või ehitamiseks vajalikke dokumente ei ole võimalik esitada enne taotluse rahuldamise otsuse tegemist. Esmajoones on kõrvaltingimusega taotluse rahuldamise otsuse tegemine aktuaalne põhivarainvesteeringute korral. Vajadusel võib rakendusüksus hindamiskomisjoni ettepanekul seada ka muid kõrvaltingimusi. Kui kõrvaltingimuse täitmine seotakse toetuse väljamaksega, on toetuse väljamakseid võimalik teha pärast kõrvaltingimuse täitmist.

Kõrvaltingimusega taotluse rahuldamise otsus tehakse ka juhul, kui taotluse esitamise ja rahuldamise hetkeks ei ole ehitamise korral tagatud ehitise puhul hoonete või rajatiste põhiprojekti staadiumi ehitusprojekt, mis vastaks majandus- ja taristuministri 17. juuli 2015. a määruses nr 97 „Nõuded ehitusprojektile” sätestatud nõuetele. Taotluse materjalide hulgas peab ehitamise korral sisalduma vähemalt ehituslik projekt eelprojekti staadiumis vastavalt eelviidatud määruse nõuetele, et rakendusüksus ja hindamiskomisjon saaksid hinnata eeldatavate lahenduste asjakohasust ning põhjendatust.

Rahuldamata jätmise ettepanek tehakse projekti puhul, mis ei ületa toetuse andmiseks piisavat lävendit või mille toetamiseks ei jätku taotlusvooru kavandatud eelarvelisi vahendeid.

Eelnõu § 14. Taotluse rahuldamise otsuse muutmine

Toetuse saaja võib taotleda taotluse rahuldamise otsuse muutmist, kui see ei ole vastuolus riigiabireeglitega ning ei mõjuta projekti eesmärgi ja tulemuste saavutamist. Toetuse saaja võib muuta projekti eelarvet ilma taotluse rahuldamise otsuse muutmise avaldust esitamata, kui projekti raames muutub eelarverea maksumus teise eelarve rea arvelt mitte rohkem kui 20 protsendi ulatuses. Samuti võib olemasolevale eelarvereale lisada projekti eesmärki toetavaid tegevusi, kui mõnel eelarvereal on tekkinud selleks sobilik ülejääk. Kõik eelarveridade vahelised muudatused tuleb kooskõlastada rakendusüksusega.

Toetuse saaja võib eelarverea piires teha muudatusi rakendusüksusega kooskõlastamata.

Näide: projektis on seminaride eelarverea all välja toodud kahe seminari korralduskulud, millest esimese korraldamine oli tänu heale pakkumusele odavam võrreldes taotluse eelarves tooduga. Samal ajal aga suurenesid teise seminari kulud seoses ootamatult suurenenud huviliste hulgaga, millega taotluse esitamise hetkel ei osatud arvata. Eelarves ette nähtud eelarverea summa jääb kokkuvõttes aga samaks ehk muudatused tehakse ühe eelarverea piires, mitte eelarveridade vahel. Toetuse saaja peab järgima, et tegevuste elluviimisel oleksid saavutatud lubatud eesmärgid ning samuti tuleb projekti sisulises aruandes välja tuua, milliseid muudatusi eelarverea piires tehti ja mis põhjustel*.*

**4. peatükk. Aruannete esitamine, toetuse väljamaksmine, toetuse saaja ning rakendusüksuse õigused ja kohustused**

Eelnõu § 15. Toetuse kasutamisega seotud aruannete esitamine

Toetuse saaja esitab rakendusüksusele projekti elluviimise kohta aruande vähemalt üks kord aastas, rakendusüksuse nõudmisel või taotluse rahuldamise otsuses sätestatu korral tihedamini. Projekti lõpparuande esitab toetuse saaja hiljemalt taotluse rahuldamise otsuses sätestatud ajaks. Aruande vormid kehtestab rakendusüksus ja teeb need kättesaadavaks oma veebilehel.

Eelnõu § 16. Toetuse väljamaksmine

Toetuse maksmise menetlus koosneb rakendusüksusele maksetaotluse esitamisest, maksetaotluse menetlemisest ja toetuse maksmisest.

Toetust makstakse kõikidel juhtudel välja tegelike kulude alusel, üldkulude korral ühtse määra alusel. Toetuse saaja esitab rakendusüksusele abikõlblike kulude kuludokumendid ja nende tasumist tõendavad dokumendid taotluse rahuldamise otsuses ettenähtud ajaperioodi jooksul. Üldkulude korral kuludokumente esitama ning kulu tõendama ei pea. Maksetaotluse saamisel kontrollib rakendusüksus kulude abikõlblikkust, vajaduse korral kulu eest tasumist omafinantseeringu ulatuses, ning maksetaotluse ja sellega esitatud dokumentide nõuetele vastavust. Vajadusel saab makse toetuse saajale teha tegelike kulude alusel ka ära siis, kui toetuse saaja on teostanud makse töövõtjale või tarnijale vaid omafinantseeringu ulatuses. Sel juhul tuleb rakendusüksusele kümne kalendripäeva jooksul esitada dokumendid, mis tõendavad kulu tasumist.

Juhul kui toetust antakse tegevuskulude katmiseks, võib toetust kuni 60 protsendi ulatuses ka ettemaksena taotleda. Ettemakse saamise korral saab toetuse saaja taotleda järgmist väljamakset pärast ettemakse abikõlblikeks kuludeks kasutamise tõendamist.

Lõppmakse summa peab moodustama vähemalt 10 protsenti abikõlblikest kuludest.

Eelnõu § 17–20. Rakendusüksuse ja toetuse saaja õigused ning kohustused

Toetuse saaja peab täitma talle toetuse andmisega pandud kohustused. Toetuse saaja kohustuste täidetusest sõltub, kas toetus makstakse välja täies mahus või vaid täitmisele vastavas mahus. Toetuse saajale on sätestatud §-s 17 erinevad kohustused, mille täitmine on toetuse saamiseks või säilimiseks vajalik. Kuna sõltuvalt toetuse liigitumisest riigiabi, mitteriigiabi või põhivarainvesteeringute ja tegevuskulude vahel, jagab täpsemaid juhiseid toetuse saajate kohustuste kohta rakendusüksus, sh millistest projekti rakendamisega seotud asjaoludest tuleb rakendusüksust teavitada ning millistel juhtudel peab toetuse saaja taotlema taotluse rahuldamise otsuse muutmist, millised on toetuse saamise teavitamise nõuded jms.

Põhivarainvesteeringu korral on toetuse saaja kohustatud säilitama tehtud investeeringut piirkonnas vähemalt viis aastat pärast projekti abikõlblikkuse perioodi lõppemist ning vastav nõue kehtib nii üldise grupierandi määruse alusel antava regionaalabi kui ka mitteriigiabi toetuse puhul.

Tegevuskulude korral abi edasi andmisel, mida võib liigitada vähese tähtsusega abiks, on toetuse saaja kohustatud pidama arvestust abi andmise üle ning jälgima, et lõppkasusaaja vähese tähtsusega abi jääk võimaldab talle abi edasi anda. Abi andmisest tuleb teavitada nii abisaavat ettevõtjat kui ka rakendusüksust, kellele esitatakse vastavad andmed vähemalt kord kvartalis.

Rakendusüksusel on õigus toetus tagasi nõuda, kui projekti oodatavaid tulemusi iseloomustavaid näitajaid ei saavutata. Rakendusüksus otsustab arvestades eelnõu §-s 21 sätestatut, kas tagasi tuleb nõuda kogu toetus või osa sellest. Osalise tagasinõudmise puhul kaalutakse saavutamata jäänud tulemuste olulisust või toetuse mittesihipärase kasutamise asjaolusid ning arvestatakse tagasinõudmise määr vastavalt sellele.

**5. peatükk. Toetuse tagasinõudmine**

Eelnõu § 21. Toetuse tagasinõudmise alused

Sätestatakse toetuse tagasinõudmise tingimused juhuks kui toetuse saaja ei täida talle pandud kohustusi või projekti oodatavaid tulemusi või väljundnäitajaid ei saavutata. Toetuse tagasinõudmine otsustatakse kaalutlusõiguse alusel.

**6. peatükk. Vaidemenetlus**

Eelnõu § 22. Vaide esitamine ja menetlemine

Vaide rakendusüksuse otsusele või toimingule saab esitada rakendusüksusele. Vaide lahendab rakendusüksus ning vaide menetlemine toimub haldusmenetluse seaduse korras.

**3. Eelnõu vastavus Euroopa Liidu õigusele**

Eelnõu koostamise aluseks on struktuuritoetuse seadus ja selle alusel kehtestatud Vabariigi Valitsuse määrused.

Eelnõu on kooskõlas ka järgmiste Euroopa Liidu määrustega:

1) Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006;

2) Euroopa Parlamendi ja nõukogu määrus (EL) nr 1301/2013, mis käsitleb Euroopa Regionaalarengu Fondi ja majanduskasvu ja tööhõivesse investeerimise eesmärgiga seonduvaid erisätteid ning millega tunnistatakse kehtetuks määrus (EÜ) nr 1080/2006;

3) Euroopa Komisjoni määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1–78);

4) Euroopa Komisjoni määrus (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1–8).

**4. Määruse mõjud**

Toetuse andmise tingimustega on võimalus toetada laia hulka erinevaid tegevusi, seetõttu täpsustub määruse mõju läbivatele teemadele konkreetse projekti valikul.

1. Keskkonnahoid ja kliima

Määrusel on neutraalne mõju keskkonnahoiu ja kliima teemadele.

1. Võrdsed võimalused

Määrusel on neutraalne või mõõdukalt positiivne mõju võrdsetele võimalustele. Juhul kui toetatav projekt hõlmab ehitamist, on määrusega kehtestatud nõue arvestada universaalse disaini kasutamist. Positiivne mõju võib avalduda konkreetsete projektide lõikes, kui oskuste või ettevõtluse arendamise algatuste puhul keskendutakse mõnele haavatavamale sihtgrupile.

1. Infoühiskond

Määrusel on neutraalne või mõõdukalt positiivne mõju infoühiskonna teemadele. Positiivne mõju võib avalduda konkreetsete projektide lõikes, kui projekti tulemusena võetakse kasutusele uudseid ja innovatiivseid IKT-lahendusi või arendatakse sellealaseid oskusi.

1. Regionaalareng

Määrus on otseselt suunatud territoriaalsete arenguerinevuste leevendamiseks ning loob tingimused Ida-Viru maakonnas majanduse mitmekesistamiseks ning muutuva tööturu vajadustele vastavate oskuste omandamiseks.

1. Riigivalitsemine

Määrusel ei ole otsest mõju riigivalitsemise teemadele.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse alusel suunatakse projektide rakendamiseks riigieelarvelisi vahendeid. 2020. aasta põhivarainvesteeringute projektide taotlusvooru maht on orienteeruvalt 1 650 000 eurot ning tegevuskulude projektide maht orienteeruvalt 350 000 eurot. Määruse rakendamisega ei kaasne riigieelarvesse otseseid tulusid, küll aga on oodata pikemas perspektiivis toetusskeemi panust piirkonna ettevõtluse edendamisele ning maksutulude kasvuks. Edasiste voorude toimumine ning nende ajakava ja maht otsustatakse edaspidi jooksvalt arvestades Ida-Virumaa programmile eraldatud vahenditega.

Toetuse andmise administreerimisega, sealhulgas määruse rakendamisega seotud kulud kaetakse riigieelarvest.

**6. Määruse jõustumine**

Määrus jõustub üldises korras, see tähendab kolmandal päeval pärast Riigi Teatajas avaldamist.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati eelnõude infosüsteemi EIS kaudu kooskõlastamiseks Kultuuriministeeriumile, Majandus- ja Kommunikatsiooniministeeriumile, Sotsiaalministeeriumile ja arvamuse avaldamiseks Riigi Tugiteenuste Keskusele. Eelnõu koostamisel konsulteeriti Ida-Virumaa Ettevõtluskeskusega.

Eelnõu kooskõlastas märkustega Kultuuriministeerium. Majandus- ja Kommunikatsiooniministeerium ning Sotsiaalministeerium kooskõlastasid eelnõu vaikimisi. Kultuuriministeeriumi ja Riigi Tugiteenuste Keskuse märkustega arvestamise kohta on info lisatud.